November 2011

November 2011, kroonika

2011. aasta november algas teisipäeval ja lõppes 30 ööpäeva pärast kolmapäeval.

1. november

 Barbadosel läks pensionile kindralkuberner Sir Clifford Husbands. Kindralkuberneri kohuseid asus täitma Elliot Belgrave.
 Euroopa Keskpanga presidendina astus ametisse Mario Draghi.
 Hondurase president Porfirio Lobo Sosa sanktsioneeris armee kasutamise kuritegevuse vastases võitluses. Esimesena toodi sõjaväeüksused korda tagama pealinna Tegucigalpa ja riigi põhjaosas asuva San Pedro Sula linna tänavatele. 
 Kanada teatas, et järgib Ameerika Ühendriikide eeskuju ning lõpetab UNESCO tegevuse finantseerimise. Vastava otsuse tingis Palestiina vastuvõtmine UNESCO täisliikmeks 31. oktoobril.
 Katari emiir Ḩamad ibn Khalīfah Āl Thānī teatas, et riigi ajaloo esimesed üldvalimised toimuvad 2013. aastal. Valimiste käigus saavad riigi kodanikud valida 15 saadikut 30-liikmelisse Nõuandvasse Kogusse. 
 Kreeka peaminister Geórgios Papandréou teatas, et kavatseb panna Kreeka riigivõlakriisi lahendamiseks välja töötatud teise abipaketi rahvahääletusele. Kreeka peaministri otsus, mida toetas ühehäälselt kogu tema valitsuskabinet, tõi kaasa üleüldise languse maailma aktsiaturgudel, alandas 2,5% euro kurssi USA dollari suhtes ja võimendas spekulatsioone Kreeka riigi võimalikust pankrotist kui abipakett ei pälvi referendumil elanikkonna toetust.
 Suurbritannia keskpank Bank of England lasi käibele uue kujundusega 50-naelase rahatähe, millel on kujutatud Matthew Boultonit ja James Watti. Tegemist on esimese Suurbritannias käibiva paberrahaga, millel on kujutatud korraga kahe isiku portreed.
 Eestis Tartu Ülikooli peahoones toimus Riigikogu teabepäev, kus räägiti kõrgharidusreformi läbiviimisest.
 Eesti Post tõstis mitmete postiteenuste hinda. Riigisisese kirja saatmiskulu tõusis 35 sendilt 45 sendile.
 Tallinnas algas 7. novembrini kestev Tallinna Restoranide Nädal, milles osaleb 25 Tallinna parimat restorani.

2. november

 ÜRO peasekretär Ban Ki-moon saabus üllatusvisiidile Liibüasse. 
 Filipiinide tööministeerium avaldas loetelu 41 riigist, kus filipiinlastel on edaspidi võõrtöölistena töötamine keelatud. 
 Hiina mehitamata kosmoseaparaat Shenzhou 8 põkkus Maa orbiidil tiirleva orbitaaljaama mooduliga Tiangong 1.
 Horvaatias vahistati endine siseminister Josip Boljkovac, keda süüdistatakse aastatel 1945–1946 sooritatud sõjakuritegudes, sealhulgas kuni 200 inimese tapmises. 
 Indoneesias Jaava saare ranniku lähedal uppus peamiselt Iraani põgenikega Austraaliasse teel olnud laev, mille pardal olnud 70 inimesest hukkus vähemalt kaheksa.
 Lätis vahistati endine siseminister ja seimi julgeolekukomisjoni juht, Läti Esimese Partei / Läti Tee poliitik Dzintars Jaundžeikars. Uurimise huvides vahistamise asjaolusid ei täpsustatud.
 Madagaskaril astus ametisse peaminister Omer Beriziky.
 Prantsusmaal kuulutati Goncourti auhinna saajaks Alexis Jenni romaani "L'Art français de la guerre" eest.
 Venemaa ja Gruusia jõudsid kokkuleppele Venemaa Maailma Kaubandusorganisatsiooni liikmeks saamist takistanud piirikontrolli tülis.
 Venemaal avaldati septembris Jaroslavlis reisilennukiga Jak-42 aset leidnud õnnetuse esialgsed uurimistulemused, millest selgus, et piloodid vajutasid lennuki hoovõtu ajal eksikombel pidurile. 
 Eesti heliloojale Arvo Pärdile anti Prantsusmaal Pariisis üle Prantsusmaa kõrgeim riiklik autasu, Auleegioni ordu rüütlikraad. Autasu andis üle Prantsusmaa kultuuriminister Frédéric Mitterrand.
 Eesti haridus- ja teadusminister Jaak Aaviksoo viibis ühepäevasel visiidil Põlvamaal, kus ta kohtus sealsete omavalitsus- ja koolijuhtide ning õpilastega.
 XII Riigikogu esimees Ene Ergma alustas kolmepäevast ametlikku visiiti Tšehhi Vabariigis.
 Tallinnas Eesti Näituste messikeskuses algas 4. novembrini kestev Tallinna Toidumess.
 Tallinnas Nokia Kontserdimajas avati Venemaa teatrite loomingu tutvustamisele keskendunud, 13. novembrini kestev teatrifestival "Kuldne Mask Eestis".

3. november

 Ameerika Ühendriikides California osariigis Oaklandi linnas puhkesid kokkupõrked politsei ja liikumise Occupy Wall Street meeleavalduste kohalikus kampaanias Occupy Oakland osalevate demonstrantide vahel. Kokkupõrked puhkesid kui meeleavaldajad ründasid märulipolitseid ja hakkasid barrikaade süütama.
 Ameerika Ühendriikide üks kahest juhtivast arvutiprotsessorite tootjast Advanced Micro Devices avalikustas kava koondada 12 protsenti oma töötajatest ehk umbes 1400 inimest.
 Iirimaa välisministeerium teatas, et sulgeb kulude kokkuhoiu eesmärgil oma saatkonna Vatikanis. Ühtlasi otsustati sulgeda ka saatkonnad Iraanis ja Ida-Timoril.
 Kreeka peaminister Geórgios Papandréou teatas pärast läbirääkimisi opositsiooniparteide esindajatega, et on valmis taganema oma 1. novembri otsusest korraldada Kreeka riigivõlakriisi leevendamiseks mõeldud abipaketi küsimuses rahvahääletus.
 Prantsusmaal Cannesis algas gruppi G-20 kuuluvate riikide valitsusjuhtide kahepäevane tippkohtumine.
 Sudaani armee vallutas mässuliselt Sudaani Rahvavabastusliikumiselt nende olulise tugipunkti, Etioopia piiri lähistel asuva Kurmuki linna.
 Eestis Tallinnas algas Euroopa kultuuripealinna 2011 ürituste raames Makedoonia kultuurinädal.
 Tallinna Ülikoolis pidas Studia Generalia loengusarja raames loengu "Ühiskonna ettekujutused tehnoloogiast" Londoni Majandusülikooli uue meedia ja infoühiskonna professor Robin Mansell, üks maailma juhtivaid infoühiskonna teoreetikuid.
 Eesti Kaitseväe juhataja kindral Ants Laaneots alustas kahepäevast ametlikku visiiti Soomes, kus ta kohtus Soome kaitseväe juhataja kindral Ari Puheloineniga.
 Eesti aasta ettevõtjateks nimetati Priit Alamäe ja Taavi Kotka tarkvarafirmast Webmedia Group.
 Eesti aasta kelneriks 2011 valiti Tiiu Parm ettevõttest Teie Kelner OÜ. Teise koha pälvis Ave Toomjõe restoranist Ribe.

4. november

 Islami kalendri kohaselt algas hadž ehk iga-aastane palverännak Mekasse.
 Ameerika Ühendriikide armee vabastas ametist NATO koolitusprogrammi NTM-A ülema asetäitja Afganistanis kindralmajor Peter Fulleri, kes oli intervjuus väljaandele Politico kritiseerinud Afganistani juhtkonda ja väitnud, et nad on "reaalsusest isoleeritud".
 Colombia julgeolekujõud tapsid sõjalise operatsiooni käigus vasakpoolse relvarühmituse FARC ühe juhi Alfonso Cano.
 Hispaanias algas parlamendivalimiste ametlik kampaania.
 Libeerias teatas presidendikandidaat Winston Tubman, et loobub kandideerimast presidendivalimiste teises voorus ja kutsus libeerlasi üles valimisi boikoteerima.
 Suurbritannias Somersetis Tauntoni linna lähistel maanteel M5 toimus ahelliiklusõnnetus, kus põrkas kokku 34 sõidukit. Õnnetuses hukkus 7 ja sai vigastada 51 inimest.
 Šveitsis Genfis algas rahvusvaheline filmifestival Cinéma Tous Ecrans, mille raames linastub ka Eesti filmide eriprogramm.
 Valgevenes moodustati 120 000 mehest koosnevad territoriaalkaitse üksused, mis allutati otse oblastite kuberneridele ja Minski linnapeale. Üksused hakkasid tegutsema lisaks juba eksisteerivale ja 50 000 mehest koosnevale Valgevene armeele.
 Valgevene teatas, et taasalustab läbirääkimisi liitumiseks Maailma Kaubandusorganisatsiooniga.
 Venemaal Moskvas toimus rahvuslike poliitiliste ühenduste korraldatud iga-aastane demonstratsioon Vene Marss. Üritusel kritiseeriti teravalt võimuparteid Ühtne Venemaa.
 Eesti valiti Pariisis toimunud UNESCO 36. peakonverentsil programmi "Inimene ja biosfäär" koordinatsiooninõukogu liikmeks, kus Eestit hakkab esindama geograaf Toomas Kokovkin.

5. november

 Itaalias sooritati rünnak Firenze peapiiskopile Giuseppe Betorile ja tema kaaskonnale. Tema autole lähenenud 70-aastane mees tulistas piiskopi sekretäri ja ähvardas piiskoppi relvaga, kuid ei tulistanud.
 Kreeka peaminister Geórgios Papandréou valitsuskabinet võitis häältega 153:145 öösel parlamendis toimunud usaldushääletuse.
 Pakistanis esitas kohus seoses peaminister Benazir Bhutto mõrvaga 2007. aastal süüdistused kahele kõrgele politseiohvitserile ja viiele islamiliikumise Ţālebān liikmele.
 Süüria valitsus andis amnestia 553 vangile, kes olid vahistatud valitsusvastastel meeleavaldustel osalemise tõttu.
 Eesti peaminister Andrus Ansip suundus viiepäevasele ametlikule visiidile Vietnamisse ja Singapuri.

6. november

 Egiptuses Al-Ghardaqah' kuurortlinnas läks teel lennujaama ümber Ungari turiste vedanud buss, bussis viibinud 27 inimesest hukkus õnnetuses 11.
 Guatemalas peeti presidendivalimiste teine voor, kus olid vastamisi 11. septembril esimeses voorus 36% häältest saanud erukindral Otto Pérez Molina ja 23% häältest saanud ettevõtja Manuel Baldizón. Valimised võitis 53,7% häältega Otto Pérez Molina.
 Kreeka valitsuspartei PASOK ja peamine opositsioonierakond Uus Demokraatia jõudsid kokkuleppele peaminister Geórgios Papandréou tagasiastumises ja ajutise rahvusliku ühtsuse valitsuse moodustamises.
 Nicaraguas toimusid presidendi- ja parlamendivalimised. Ametis olev president Daniel Ortega võitis valimised 62,7% häältega, paremuselt teiseks jäi Fabio Gadea, kes sai 31,1% häältest.
 Suurbritannias Belfastis toimus telekanali MTV Europe auhinnagala MTV Europe Music Awards. Neli auhinda, sealhulgas parima laulu, parima muusikavideo ja parima naislaulja auhinnad võitis Lady Gaga; kaks auhinda pälvisid ka Justin Bieber ja Bruno Mars.

7. november

 Ameerika Ühendriikides Los Angeleses mõistis vandekohus arst Conrad Murray süüdi poplaulja Michael Jacksoni tahtmatus tapmises tugevatoimelise uinuti propofooli üledoseerimise teel.
 Ameerika Ühendriikide autotootja General Motors pani veto Rootsi autotootja Saab Automobile müügile Hiina firmadele Youngman ja Pang Da, keelates Saabi kasutuses olevate General Motorsi tehnikalitsentside edasiandmise Hiina ettevõtetele.
 Belgias Brüsselis algas euroala ja Euroopa Liidu majandus- ja rahandusministrite nõukogu ECOFIN kahepäevane kohtumine.
 Boliivia ja Ameerika Ühendriigid jõudsid kokkuleppele diplomaatiliste suhete taastamises. Suhted katkesid 2008. aastal kui president Evo Morales lasi Boliiviast välja saata tollase Ameerika Ühendriikide suursaadiku Philip Goldbergi, süüdistades teda ja Ameerika Ühendriikide narkoagente oma valitsuse vastu suunatud vandenõu kavandamises.
 Briti Neitsisaartel toimusid parlamendivalimised, mille võitis 49,4-protsendilise toetusega Rahvusdemokraatlik Partei. 
 Hispaanias mõisteti 105 aastaks vangi baskide vasakpoolse terrorirühmituse Euskadi ta Askatasuna endine juht Javier García Gaztelu, kes korraldas veebruaris 2000 kaks inimest tapnud autopommiplahvatuse.
 Itaalia valitsuse 10-aastaste võlakirjade intressid tõusid rekordilise tasemeni 6,64%, mis väljendas rahaturgude üha teravnevat kartust, et Euroopa riigivõlakriis on levimas Kreekast Itaaliasse.
 Kanadas Saskatchewani provintsis toimusid parlamendivalimised. Valimised võitis Saskatchewani Partei, mis kogus 64,2% valijate toetuse ja 49 kohta 58-liikmelises parlamendis.
 Eesti kaitseminister Mart Laar alustas kolmepäevast ametlikku visiiti Ameerika Ühendriikides.
 Eestis Otepääl algas Baltimaade kaitsevägede juhatajate kahepäevane ametlik kohtumine.
 Eestis Tallinnas algasid kaks päeva kestvad Eesti ja Tšehhi välisministeeriumi vahelised konsultatsioonid juriidilistes ja konsulaarküsimustes.
 Tallinnas Kadrioru lossis andsid Eesti Kunstnike Liidu, Eesti Maalikunstnike Liidu ja Eesti Kultuurkapitali esindajad maalikunstnik Uno Roosvaltile üle Konrad Mäe medali.

8. november

 ÜRO avaldas uue hinnangu olukorra kohta Süürias: rahvusvahelise organisatsiooni hinnangul on alates kevadest 2011 toimunud valitsusvastastes rahvarahutustes hukkunud 3500 inimest, neist enamus Süüria armee ja julgeolekujõudude tegevuse tagajärjel.
 Ameerika Ühendriikides Ohio osariigis toimunud rahvahääletusega lükati tagasi kuberner John Kasichi seaduseelnõu, mis oleks piiranud ametiühingute õigusi kollektiivlepingute sõlmimisel.
 Ameerika Ühendriikides valiti Kentucky osariigi kuberneriks 55,6% häältega senine demokraadist kuberner Steve Beshear ja Mississippi osariigi kuberneriks 61% häältega seni asekuberneri ametit pidanud vabariiklane Phil Bryant.
 Filipiinide justiitsministeerium kehtestas riigist lahkumise keelu korruptsioonis süüdistatavale endisele riigipeale Gloria Macapagal-Arroyole. Ekspresident Arroyo avaldas soovi välismaale sõita meditsiinilistel põhjustel, kuid valitsus pidas seda põhjendust ebapiisavaks.
 Hispaanias Madridis Prado muuseumis avati umbes 120 objektist koosnev Ermitaaži külalisnäitus, mis on suurim ja hinnalisim taoline välisnäitus Ermitaaži ajaloos.
 Itaalia peaminister Silvio Berlusconi teatas kohtumisel riigi presidendi Giorgio Napolitanoga, et kavatseb pärast kõigi Euroopa Liiduga kokku lepitud kärpemeetmete ja 2012. aasta riigieelarve vastuvõtmist parlamendis tagasi astuda.
 Libeerias toimus presidendivalimiste teine voor, kus valiti presidendiks pärast opositsioonikandidaadi taandumist ainsana kandideerima jäänud ametis olev riigipea Ellen Johnson Sirleaf.
 Poolas astus ametisse parlamendi uus koosseis, kuhu kuuluvad teiste seas ka riigi ajaloo esimene transseksuaalne parlamendiliige Anna Grodzka ja riigi ajaloo esimene avalikult homoseksuaalne parlamendiliige Robert Biedroń.
 Saksamaal Greifswaldi lähistel Lubmini külas avati pidulikult Põhja-Euroopa gaasijuhe Nord Stream. Torujuhtme avamisel osalesid Saksamaa liidukantsler Angela Merkel, Venemaa president Dmitri Medvedev, Hollandi peaminister Mark Rutte ja Prantsusmaa peaminister François Fillon.
 Tadžikistanis mõistis Hatloni vilajeti kohus 8,5 aastaks vangi Eesti kodaniku Aleksei Rudenko ja Venemaa kodaniku Vladimir Sadovnitši. Venemaa lennukompanii Rolkan heaks töötanud lendurid mõisteti süüdi riigipiiri ebaseaduslikus ületamises ja salakaubaveos.
 Tuneesia pealinna Tunise kohus kiitis heaks Liibüa taotluse Liibüa endise peaministri al-Bagdādī 'Alī al-Maḩmūdī väljaandmiseks.
 Eesti välisministeerium korraldas oma 93. aastapäeva tähistamiseks avatud uste päeva, mille raames oli huvitatud kodanikel võimalik kohtuda ka välisminister Urmas Paetiga.
 Tartu Ülikooli Chemicumis pidas avaliku loengu 1992. aastal Nobeli meditsiiniauhinna saanud Ameerika Ühendriikide biokeemik Edmond Fischer.

9. november

 Ameerika Ühendriikide võimud esitasid kuuele Eesti ja ühele Venemaa kodanikule süüdistuse internetikelmuses. Süüdistatavad paigaldasid alates 2007. aastast eraisikute ja firmade arvutitesse ebaseaduslikku reklaamvara. Kokku mõjutas nende tegevus umbes 4 miljonit arvutit 100 riigis ja võimaldas neil teenida umbes 10,7 miljonit eurot kriminaalset tulu. Eesti kodanikud vahistati eelmisel päeval, Venemaa kodanik oli süüdistuste esitamise hetkel veel vabaduses.
 Ameerika Ühendriikides Alabama osariigis otsustasid Jeffersoni maakonna võimud asuda taotlema maakonna pankrotti. 658 000 elanikuga maakonnal on 4,1 miljardi USA dollari väärtuses täitmata kohustusi. Tegemist on seni kulukaima omavalitsuse pankrotiga Ameerika Ühendriikide ajaloos.
 Itaalia 10-aastaste riigivõlakirjade intressid saavutasid uue rekordtaseme, tõustes 7,04 protsendini.
 Türgi idaosa tabas kell 21.23 kohaliku aja järgi 5,6-magnituudine maavärin, mille kese asus 16 kilomeetrit Vani linnast lõunas. Maavärina tagajärjel varises kokku 25 hoonet, nende seas ka kuuekorruseline hotell Vani linnas. Hukkus vähemalt 7 inimest.
 Venemaa teatas, et ei toeta uusi majandussanktsioone tuumarelvade arendamises kahtlustatava Iraani vastu ja kavatseb taoliste sanktsioonide sisseviimise ÜRO Julgeolekunõukogus vetostada. 
 Venezuelas rööviti oma kodust Valencias Ameerika Ühendriikide spordiklubis Washington Nationals mängiv pesapallur Wilson Ramos. Julgeolekujõud leidsid ja vabastasid Ramose kaks päeva pärast tema röövimist, 11. novembril.
 Eesti president Toomas Hendrik Ilves alustas kahepäevast ametlikku visiiti Poolas.
 Eestis viibis ühepäevasel visiidil Serbia siseminister Ivica Dačić, kes kohtus oma visiidi raames Riigikogu esimehe Ene Ergma ja siseministri Ken-Marti Vaheriga.

10. november

 UNESCO teatas, et peatab aasta lõpuni kõigile oma programmidele tehtavad kulutused. Selle tingis Ameerika Ühendriikide otsus peatada Palestiinale organisatsioonis täisliikmesuse andmise eest UNESCO rahastamine.
 Ameerika Ühendriikides mõistis sõjaväekohus Afganistanis tsiviilisikuid piinanud ja tapnud ning surnukehi rüvetanud 26-aastase seersandi Calvin Gibbsi kolme ettekavatsetud mõrva eest eluks ajaks vangi, õigusega taotleda armuandmist pärast 9 aasta pikkust karistuse kandmist.
 Ameerika Ühendriikide presidendi Barack Obama erinõunik Lähis-Ida küsimustes Dennis Ross astus tagasi.
 Kuubas jõustus seadus, mis lubas esmakordselt pärast revolutsiooni eraisikutel osta ja müüa kinnisvara. Seadus laienes ainult kodanikele ja alalise elamisloa omanikele.
 Lõuna-Aafrika Vabariigi valitsev erakond Aafrika Rahvuskongress peatas viieks aastaks erakonna noorteorganisatsiooni juhi Julius Malema parteiliikme staatuse. Malema on saanud tuntuks president Jacob Zuma kritiseerimisega ja rassistlike väljaütlemistega Lõuna-Aafrika Vabariigi valge elanikkonna aadressil.
 Mehhiko armee vahistas Culiacani linnas narkootikumide tootmise ja levitamisega tegeleva Sinaloa kartelli ühe juhi Ovidio Limón Sáncheze.
 Nauru president Marcus Stephen astus seoses korruptsioonisüüdistustega tagasi. Parlament valis uueks presidendiks Frederick Pitcheri.
 Eestis toimus Baltimaade peaministrite kohtumine. Kohtumisel saavutati üksmeel kolme riiki läbiva Rail Balticu raudteetrassi rajamise osas ja otsustati moodustada selle ehitamiseks ühisfirma.
 Eesti majandus- ja kommunikatsiooniminister Juhan Parts viibis ühepäevasel ametlikul visiidil Soomes, kus kohtus Soome majandusministri Jyri Häkämiehe ja transpordiministri Merja Kyllöneniga ning osales kvaliteediinnovatsiooni auhindade üleandmise tseremoonial.
 Eesti Ettevõtlike Naiste Assotsiatsioon kuulutas Tallinna Raekojas toimunud tseremoonial aasta naiseks 2011 riigiametniku Tea Varraku.
 Eestis Tartu Ülikooli peahoones toimus Maailma Kultuurinõukogu rahvusvaheliste kunsti ja teaduse aastaauhindade kätteandmistseremoonia.
 Tartu Ülikooli Kunstimuuseumis avati näitus "Puusse lõigatud pildid. Albrecht Dürer ja saksa puulõikekunst 16. sajandil", mis tutvustab maailmakuulsa saksa graafiku Albrecht Düreri originaalloomingut.

11. november

 Iirimaal vannutati ametisse riigi uus president Michael D. Higgins.
 Itaalia parlamendi ülemkoda kiitis heaks riigivõla vähendamiseks mõeldud säästumeetmete ja kärbete paketi ning saatis selle edasi parlamendi alamkotta.
 Kreekas vannutati ametisse rahvusliku ühtsuse valitsus eesotsas Euroopa Keskpanga endise asepresidendi Loukás Papadímosega.
 Mehhiko pealinna México lähistel toimunud helikopteriõnnetuses hukkus riigi siseminister Francisco Blake Mora.
 Norras rahuldas peaminister Jens Stoltenberg justiitsminister Knut Storbergeti tagasiastumispalve, mille viimane oli esitanud seoses juulis toimunud terrorirünnakutega.
 Portugali välisministeerium avaldas diplomaatilise ja konsulaarvõrgustiku reformi kava, mis näeb kulude kärpimiseks ette osa diplomaatiliste esinduste ajutise sulgemise. Kokku otsustas Portugal ajutiselt peatada seitsme saatkonna tegevuse: Andorras, Bosnia ja Hertsegoviinas, Eestis, Keenias, Leedus, Lätis ja Maltal.
 Saalomoni Saartel astus tagasi peaminister Danny Philip.
 Suurbritannia muusikafirma EMI avalikustas kava müüa oma plaadistatud muusika üksus koos sinna kuuluvate kaubamärkidega 1,2 miljardi Suurbritannia naelsterlingi eest konkureerivale firmale Universal Music.
 Türgis võttis oletatavalt Kurdistani Töölisparteiga seotud mees pommiga ähvardades oma kontrolli alla İzmitist Gölcüki teel olnud katamaraani 24 reisijaga pardal. Öö läbi kestnud pantvangikriisi lõpetasid järgmisel hommikul Türgi eriüksused, kes tapsid terroristi ja vabastasid pantvangid.
 Eestis viibis ametlikul visiidil Türgi Euroopa Liidu asjade minister Egemen Bağış, kes kohtus siin peaminister Andrus Ansipiga ja välisminister Urmas Paetiga.
 Eestis tähistati Kaitseliidu asutamise 93. aastapäeva.
 Eestis tähistati Prokuratuuri 93. aastapäeva ja anti üle aasta prokuröri aunimetus, mille pälvis Lõuna ringkonnaprokuratuuri prokurör Toomas Liiva.
 Tallinnas toimus konverents "Piirideta Post", millega tähistati Eesti Posti loomise 93. aastapäeva.
 Tallinnas A. Le Coq Arena staadionil toimus 2012. aasta Euroopa jalgpalli meistrivõistluste väljalangemismängude kohtumine, milles olid vastamisi Eesti ja Iirimaa jalgpallikoondised. Eesti kaotas kohtumise tulemusega 0:4.

12. november

 Ameerika Ühendriikides Hawaii osariigis Honolulus alanud Aasia majanduskoostöö organisatsiooni APEC aastakoosolekul avalikustas Ameerika Ühendriikide president Barack Obama kava luua Vaikse ookeani vabakaubanduspiirkond.
 Araabia Liiga otsustas kehtestada seoses Süüria valitsuse jätkuva vägivallaga rahvarahutustel osalejate vastu Süüria suhtes majandussanktsioonid ja peatada ajutiselt riigi liikmesuse Araabia Liigas.
 Iraani pealinnast Teheranist 40 kilomeetri kaugusel asuvas Islami Revolutsioonilise Kaardiväe sõjaväeosas toimus relvade transportimisel plahvatus, milles hukkus 17 sõdurit.
 Itaalia parlamendi alamkoda võttis vastu riigivõla vähendamiseks mõeldud säästumeetmete ja kärbete paketi. Hiljem samal õhtul esitas peaminister Silvio Berlusconi president Giorgio Napolitanole tagasiastumispalve, mille president ka rahuldas.
 Portugali pealinnas Lissabonis toimus kaitseväelaste ja nende toetajate meeleavaldus, millega protesteeriti kaitseväelaste töötasude ja soodustuste ulatusliku kärpimise vastu.

13. november

 Ameerika Ühendriikide Lääne-Virginia osariigi kubernerina vannutati ametisse Earl Ray Tomblin.
 Brasiilia politsei teatas, et saavutas ulatusliku politseioperatsiooni tulemusel kontrolli Rio de Janeiro suurima narkokaubanduspiirkonna Rocinha üle ja puhastas selle narkokaupmeeste jõukudest.
 Ekvatoriaal-Guineas toimunud rahvahääletusel kiideti heaks parandused riigi põhiseaduses, millega seatakse muuhulgas sisse ka asepresidendi ametikoht. Opositsioon süüdistas võime rahvahääletuse tulemuste võltsimises ja võimaluste loomises president Teodoro Obiang Nguema Mbasogole oma järeltulija määramiseks.
 Itaalia president Giorgio Napolitano tegi Mario Montile ettepaneku valitsuse moodustamiseks.
 Lõuna-Osseetias toimusid presidendivalimised. Ükski kandidaatidest ei kogunud valimiste võiduks vajalikku häälteenamust, valimiste teise vooru pääsesid edasi Anatoli Bibilov ja Alla Džiojeva.
 Türgi õhuväed sooritasid rünnaku Iraagi põhjaosas asuvatele Kurdistani Töölispartei tugipunktidele.
 Türgi alustas oma diplomaatide ja nende perekondade evakueerimist Süüriast. Otsuse tingis rahvarahutustes osalenud demonstrantide kallaletung Türgi saatkonnale Damaskuses.
 Eestis tähistati isadepäeva. Eesti Naisliit kuulutas Tallinnas Estonia kontserdisaalis välja aasta isa, kelleks sai Võrumaalt pärit dirigent ja muusikaõpetaja Aavo Ots.
 Eestis tähistasid Eesti Reformierakond ja Liberalismi Akadeemia liberalismi päeva. Üritusel andis Reformierakonna auesimees Siim Kallas ajakirjanik Anvar Samostile aasta liberaali aunimetuse.
 Eesti välisminister Urmas Paet alustas 15. novembrini kestvat visiiti Brüsselis, et osaleda Euroopa Liidu välisministrite kohtumisel ja muudel rahvusvahelistel üritustel.

14. november

 Ameerika Ühendriikides California osariigis Oaklandis ajas politsei laiali pankadevastases protestiliikumises Occupy Oakland osalenute meeleavalduse ja likvideeris nende telklaagri.
 Euroopa Liit kehtestas Süüriale täiendavad sanktsioonid, blokeerides Süüria juurdepääsu arvetele Euroopa Investeerimispangas ja lisades sissesõidukeelu nimekirja veel 18 kõrgemat Süüria riigiametnikku.
 Itaalia peaministrikandidaat Mario Monti alustas laiapõhjalisi kõnelusi uue valitsuse moodustamiseks.
 Jersey peaministriks valiti Ian Gorst. Ametisse astus Gorst 18. novembril.
 Mehhikos Michoacáni osariigis vahistati narkokaupmeeste rühmituse Templirüütlid üks juhte Juan Gabriel Orozco Favela.
 Moldovas otsustati kandidaatide puudumise tõttu ära jätta 18. novembriks määratud presidendivalimised.
 Venemaa välisminister Sergei Lavrov kritiseeris teravalt Araabia Liiga 12. novembri otsust peatada Süüria liikmesus organisatsioonis. Samal päeval andis Venemaa mõista, et ei kavatse ühineda Süüria vastu kehtestatud majandussanktsioonidega, kaasa arvatud relvaembargoga.
 Eestis Tartus hotellis Dorpat algas kaks päeva kestev viies Eesti Noorsootöö Foorum.
 Eesti majandus- ja kommunikatsiooniminister Juhan Parts osales Stockholmis toimunud Euroopa Liidu liikmesriikide siseturu küsimustega tegelevate ministrite nõupidamisel.

15. november

 Ameerika Ühendriikides New Yorgis eemaldas politsei suurpankadevastases protestiliikumises Occupy Wall Street osalenud Zuccotti pargist ja võttis maha nende telklaagri. Hiljem lubati meeleavaldajatel parki tagasi pöörduda, kuid ilma telkideta.
 Ameerika Ühendriikide arvutifirma Apple Inc. nimetas firma nõukogu uueks esimeheks Arthur Levinsoni. Nõukogu eelmine esimees Steve Jobs suri 5. oktoobril.
 Guatemala president Álvaro Colom Caballeros allkirjastas otsuse, millega antakse riigi ekspresident Alfonso Portillo välja Ameerika Ühendriikidele. Viimased süüdistavad ekspresidenti Ameerika Ühendriikide pangakontode kasutamises Guatemala riigieelarvest pärineva raha ebaseaduslikul omandamisel.
 Indias Lääne-Bengali osariigis tegutsevad maoistid tühistasid alates 3. oktoobrist kehtinud relvarahu ja tapsid juba mõni tund pärast oma teadet kaks inimest.
 Nauru parlament tagandas häältega 9:8 ametist alles 10. novembril presidendiks valitud Frederick Pitcheri ja valis uueks presidendiks Sprent Dabwido.
 Svaasimaa valitsus oli sunnitud võtma erakorralise laenu, et maksta palku avaliku sektori 35 000 töötajale. Tõsistes rahalistes raskustes väikeriigi palgaarvetel oli vaid 22 miljonit USA dollarit, samal ajal kui võlakohustused ametnike ees ulatusid 64 miljoni USA dollarini.
 Eesti president Toomas Hendrik Ilves alustas kahepäevast töövisiiti Leedus, mille raames kohtus ta oma Leedu kolleegi Dalia Grybauskaitėga.
 Eestis tähistati Kaitseväe 93. aastapäeva. Aastapäeva tähistamiseks toimus pidulik vastuvõtt Estonia kontserdisaalis, kus pidas tervituskõne ka president Toomas Hendrik Ilves.
 Eesti Kaitseväe juhataja kindral Ants Laaneots võttis vastu Slovakkia kaitseministeeriumi teenetemärgi esimese klassi. Kahe riigi kaitsejõudude koostöö arendamise eest määratud Slovakkia kaitseministeeriumi kõrgeima autasu andis üle Slovakkia kaitseväe juhataja kindral Lubomir Bulik.
 Eesti Krediidipanga suurim aktsionär Moskva Pank koos nelja muu Krediidipanga aktsionäride ringi kuuluva ettevõttega allkirjastas lepingu oma osaluse müügiks Šveitsi firmale RLS Finance, mis kuulub Itaalia ärimehele Riccardo Tattonile. Tehingu toimumine jäi siiski venima ja lõpuks ei teostunudki, mistõttu Moskva Pank säilitas oma osaluse.
 Endine BNS Grupi juhatuse esimees, ajakirjanik Anvar Samost asus tööle ajalehe Postimees juhatuse esimehe ja vastutava peatoimetajana.
 Iirimaa pealinnas Dublinis Aviva staadionil toimus 2012. aasta Euroopa jalgpalli meistrivõistluste raames Eesti ja Iirimaa jalgpallikoondiste teine väljalangemismängude kohtumine. See lõppes viigiga 1:1 ja tagas Iirimaa edasipääsu meistrivõistluste finaalturniirile.

16. november

 Rahvusvahelise Valuutafondi Euroopa direktor Antonio Borges astus isiklikel põhjustel ametist tagasi.
 Austraalias ametlikul visiidil viibinud Ameerika Ühendriikide president Barack Obama kohtus Austraalia peaministri Julia Gillardiga. Kahe riigi juhid leppisid kokku 2500 Ameerika Ühendriikide merejalaväelase paigutamises Austraalia territooriumile, et tagada paremini julgeolekut Vaikse ookeani piirkonnas.
 Brasiilias avaldati 2010. aasta rahvaloenduse tulemused. Esmakordselt riigi ajaloos ei moodusta valged elanikud enam Brasiilias enamust – ligi 191 miljoni elaniku seas on neid veel vaid umbes 91 miljonit ehk 47,7%.
 Itaalias nimetas peaministrikandidaat Mario Monti oma valitsuskabineti koosseisu, võttes endale ühtlasi majandus- ja rahandusministri portfellid. Samal päeval nimetati Monti valitsus ametisse.
 Kasahstani president Nursultan Nazarbajev saatis parlamendi taotlusel laiali riigi parlamendi alamkoja, avades tee 15.–16. jaanuarini toimuvateks ennetähtaegseteks parlamendivalimisteks.
 Kreeka parlamendis võitis peaminister Loukás Papadímos oma valitsuskabineti suhtes toimunud usaldushääletuse.
 Kuveidi pealinnas Al-Kuwaytis ründasid peaminister Nāşir Muḩammad al-Aḩmad aş-Şabāḩi tagasiastumist nõudvad meeleavaldajad riigi parlamendi hoonet ja tungisid sinna sisse.
 Leedu keskpank kehtestas moratooriumi erapangale Snoras, mida ähvardas maksejõuetuks muutumine. Ühtlasi vahetas keskpank välja panga juhtkonna ja tegi panga omanikele ettepaneku Snorase riigistamiseks.
 Portugali peaminister Pedro Passos Coelho alustas visiiti Angolas. Külaskäigu eesmärk on suurendada Angola investeeringuid võlakriisis vaevleva Portugali majandusse ja veenda Angola firmasid osalema Portugali riigiettevõtete erastamisel.
 Prantsusmaa ülemereterritooriumi Saint-Pierre ja Miqueloni prefektiks nimetati Patrice Latron; meretaguste ühendterritooriumite Saint-Barthélemy ja Saint-Martini prefektiks nimetati Philippe Chopin.
 Saalomoni Saarte parlament valis uueks peaministriks senise rahandusministri Gordon Darcy Lilo.
 Süüria pealinnas Damaskuses ründasid valitsuse poolehoidjad Araabia Ühendemiraatide saatkonda.
 Eesti haridus- ja teadusminister Jaak Aaviksoo viibis ringsõidul Rapla maakonnas.
 Eesti majandus- ja kommunikatsiooniminister Juhan Parts alustas kahepäevast visiiti Poolas, et osaleda Poznańis toimuval e-valitsuse ministrite konverentsil.
 Tallinna laululaval algas Euroopa Liidu noorteprogrammi Euroopa Noored rahvusvaheline suurüritus "Tool Fair", kus osales üle 100 inimese Euroopa eri riikidest.
 Ida-Virumaal Püssis Eleringi alajaamas pandi nurgakivi Eestit ja Soomet ühendavale teisele merealusele elektrikaablile Estlink 2, mis peaks valmima 2014. aastaks.

17. november

 Belgias Brüsselis algas Euroopa Komisjoni majandus- ja rahanduskomitee kahepäevane töökoosolek.
 Indoneesias toimus Kagu-Aasia Maade Assotsiatsiooni (ASEAN) tippkohtumine, kus otsustati, et 2014. aastal saab ühenduse eesistujaks Birma.
 Itaalias võitis peaminister Mario Monti oma valitsuskabinetiga senatis toimunud usaldushääletuse. Valitsust usaldas 281 liiget, vastu hääletas 25 senaatorit.
 Kambodžas teatati Punaste khmeeride kuritegusid uuriva tribunali otsusest lõpetada kohtumenetlus punaste khmeeride sotsiaalministri, genotsiidis süüdistatava Ieng Thirithi suhtes, kes kannatab Alzheimeri tõve käes. Tema abikaasa, punaste khmeeride asepeaminister Ieng Sary läheb lähiajal siiski kohtu alla.
 Suurbritannia valitsus teatas, et müüb 2008. aasta finantskriisi ajal riigistatud panga Northern Rock 747 miljoni Suurbritannia naelsterlingi eest finantsettevõttele Virgin Money.
 Eestisse saabus visiidile Rahvusvahelise Autospordi Liidu president Jean Todt, kes kohtus 18. novembril majandus- ja kommunikatsiooniministri Juhan Partsi ning regionaalministri Siim-Valmar Kiisleriga.
 Tallinnas avati Hundipea sadam.
 Tallinnas Kumu kunstimuuseumis toimus puitarhitektuuri konverents "Puit – homse keskkonna võti", kus president Toomas Hendrik Ilves andis üle ka aasta parima puitehitise auhinna. Auhinna võitsid arhitektid Peeter Loo ja Jan Skolimowski nende loodud suveköögi eest Pedase külas.

18. november

 Birma opositsioonijuhi Aung San Suu Kyi partei Rahvuslik Liit Demokraatia Eest teatas, et naaseb riigi poliitilisse ellu ja seab järgmisteks vahevalimisteks üles oma kandidaadid. 2010. aastal toimunud valimisi partei boikoteeris.
 Filipiinide pealinnas Manilas arreteeriti parajasti haiglas ravil viibinud ekspresident Gloria Macapagal-Arroyo. Teda süüdistatakse valimispettuse korraldamises 2007. aasta parlamendi ülemkoja valimistel.
 Gruusia president Mihheil Saakašvili allkirjastas dokumendid, mis kinnitavad Gruusia nõusolekut Venemaa liitumiseks Maailma Kaubandusorganisatsiooniga. Siiani oli Venemaa liitumisprotsessi pidurdanud Gruusia vastuseis.
 Itaalias läbis peaminister Mario Monti valitsuskabinet edukalt ka parlamendi alamkojas toimunud usaldushääletuse, kus hääled jagunesid 556:81.
 Paavst Benedictus XVI alustas kolmepäevast ametlikku visiiti Beninis.
 Poolas vannutati ametisse peaminister Donald Tuski uus valitsuskabinet. Enamus olulisi ministrikohti jäid samaks, uueks siseministriks sai Jacek Cichocki.
 Sri Lanka pealinnas Colombos mõistis ülemkohus riigi relvajõudude endise juhataja Sarath Fonseka kolmeks aastaks vangi, tunnistades ta süüdi informatsiooni avaldamises, mis võimaldas süüdistada Sri Lanka valitsust sõjakuritegudes. Fonseka, kes kandideeris viimastel presidendivalimistel president Mahinda Rajapaksa vastaskandidaadina, on ise kõiki süüdistusi nimetanud poliitiliselt motiveeritud võltsinguteks.
 Ukraina parlament kiitis suure häälteenamusega heaks valimisseaduse parandused, millega viiakse parlamendivalimistel sisse segasüsteem ja tõstetakse valimiskünnis kolmelt protsendilt viiele.
 Eestis Tartus Vanemuise kontserdimajas toimus pidulik kontsertaktus, millega tähistati Politsei- ja Piirivalveameti asutamise aastapäeva. Tervituskõnega esines aktusel peaminister Andrus Ansip.

19. november

 Afganistani hõimuvanemate kogu Lowyah Jirgah kiitis heaks president Ḩāmid Karzay ettepaneku alustada Ameerika Ühendriikidega läbirääkimisi kümneaastase strateegilise lepingu sõlmimiseks. 
 Egiptuse pealinnas Kairos puhkesid sõjaväevõimude vastased meeleavaldused. Järgmisel päeval ajasid politsei ja sõjavägi meeleavaldajad laiali; kokkupõrgetes hukkus vähemalt neli inimest. Hiljem pöördusid meeleavaldajad tagasi ja jätkasid proteste.
 Etioopia väed sisenesid pealtnägijate sõnul Somaalia territooriumile. Etioopia võimud ise eitasid sõjaväe kohalolekut Somaalias. Viimati viisid Etioopia üksused Somaalias sõjalisi operatsioone läbi 2009. aastal.
 Liibüa võimud teatasid, et on riigi lõunaosas Obari linna lähistel tabanud diktaator Mu‘ammar al-Qadhdhāfī poja Saif al-Islām al-Qadhdhāfī.
 Suurbritannia ajaleht The Observer avaldas 18 anglikaani kiriku piiskopi avaliku kirja, milles vaimulikud kritiseerivad Briti valitsuse kava karmistada sotsiaaltoetuste maksmise tingimusi. Piiskoppide hinnangul paiskaksid need reformid tuhanded lapsed vaesusse ja võtaksid neilt kodu.
 Eesti välisminister Urmas Paet alustas neli päeva kestvat ametlikku visiiti Austraalias.
 Tartu Ülikooli aulas tähistati piduliku aktusega Eesti Naisüliõpilaste Seltsi asutamise 100. aastapäeva. Aktusel esines tervitussõnavõtuga ka Eesti president Toomas Hendrik Ilves.
 Tallinnas Nokia Kontserdimajas algasid kaks päeva kestnud rahvusvahelised meistrivõistlused klassikalises kulturismis.

20. november

 Ameerika Ühendriikides New Yorgis arreteeriti 27-aastane potentsiaalne terrorist Jose Pimentel, kes plaanis torupommide abil rünnata politseiautosid, postkontoreid ja välisoperatsioonidel osalenud sõjaväelasi.
 Bangladeshis Dhakas algas kohtuprotsess 1971. aasta iseseisvussõja ajal toime pandud sõjakuritegudes süüdistatava seitsme poliitiku üle. Esimesena hakkas kohus arutama Delawar Hossain Sayedee süüasja.
 Hispaanias toimusid ennetähtaegsed parlamendivalimised. Valimised võitis konservatiivne Rahvapartei, mis kogus 44,6% valijate toetuse ja sai 350-liikmelises parlamendis 186 kohta. Senine valitsev Hispaania Sotsialistlik Töölispartei sai 28,7% häältest ja 110 kohta. Valimisaktiivsus oli 71,7%.
 Soome Vasakliit valis oma kandidaadiks 2012. aasta presidendivalimistel partei esimehe Paavo Arhinmäki.
 Eesti haridus- ja teadusminister Jaak Aaviksoo külastas Helsingit ja osales seal Tuglase seltsi korraldatud mardilaadal.
 Eestis tähistati jalgpalliaasta lõppu ja kuulutati välja Eesti aasta parim jalgpallur, kelleks valiti teist aastat järjest Konstantin Vassiljev. Võitja kuulutas video vahendusel välja Euroopa jalgpalliliidu UEFA president Michel Platini.

21. november

 Ameerika Ühendriigid, Kanada ja Suurbritannia kuulutasid välja uued majandussanktsioonid Iraani suhtes. 
 Belgia peaministri kandidaat Elio Di Rupo palus pärast korduvaid ebaõnnestumisi kuningas Albert II vabastada ennast kohustusest uue valitsuskabineti moodustamiseks.
 Egiptuses esitas massiliste meeleavalduste tõttu tagasiastumispalve peaminister ‘Işām Sharafi valitsuskabinet.
 Kambodžas algas kohtuprotsess Punaste khmeeride kolme juhi – Nuon Chea, Khieu Samphani ja Ieng Sary – üle. Kõiki kolme süüdistatakse aastatel 1975–1979 toime pandud inimsusvastaste kuritegude organiseerimises.
 Lätis peatas finants- ja kapitaliturgude komisjon kommertspanga Latvijas Krājbanka tegevuse ja määras seda juhtima oma esindajad. Leedu valitsuse riigistatud Snoras pangale kuuluval Krājbankal polnud enam tegutsemiseks piisaval määral rahalisi tagatisi.
 Ungari valitsus palus riigivõla olulise kasvu tõttu ennetavat rahalist abi Rahvusvaheliselt Valuutafondilt.
 Eestis viibis ametlikul visiidil Euroopa Parlamendi esimees Jerzy Buzek, kes kohtus oma visiidi raames Riigikogu esimehe Ene Ergma, Eesti presidendi Toomas Hendrik Ilvese ja peaministri Andrus Ansipiga.

22. november

 Ameerika Ühendriigid teatasid, et lõpetavad oma Euroopa relvajõude puudutava informatsiooni jagamise Venemaaga, kuna Venemaa ei ole täitnud viimase nelja aasta kestel taolise infovahetuse aluseks oleva Euroopa tavarelvastuse piiramise lepingu tingimusi.
 Egiptuse pealinnas Kairos jätkusid massimeeleavaldused vaatamata riiki ajutiselt juhtiva Relvajõudude Ülemnõukogu esimehe Muḩammad Ḩusayn Ţanţāwī lubadustele, et armee kiirendab demokraatlikule valitsemiskorraldusele üleminekut ja on valmis korraldama hiljemalt juulis 2012 presidendivalimised. Samal päeval rahuldas Ülemnõukogu peaminister ‘Işām Sharafi tagasiastumispalve.
 Jaapanis teatasid ühinemisest Tōkyō börs ja Ōsaka börs.
 Liibüa ajutise valitsuse peaminister ‘Abd ar-Raḩīm al-Kīb tegi teatavaks oma valitsuskabineti uue koosseisu.
 Tadžikistani Hatloni vilajeti kohtu kassatsioonikomisjon vabastas ennetähtaegselt 8. novembril ebaseaduslikus piiriületuses ja salakaubaveos vangi mõistetud lendurid Vladimir Sadovnitši ja Aleksei Rudenko, kellest viimane on Eesti kodanik. Süüdimõistev otsus jäi seejuures kehtima.
 Eesti peaminister Andrus Ansip viibis ühepäevasel töövisiidil Tšehhi Vabariigis.
 Erakonna Eestimaa Rohelised üks asutajaid ja erakonna volikogu liige Mart Saarso teatas erakonnast lahkumisest, põhjendades seda "erakonna majandusliku ja poliitilise küündimatusega, entusiasmi puudumisega ja erakonnasiseste erimeelsuste püsimisega".

23. november

 Ameerika Ühendriikides Arizona osariigis Superstitioni mägedes sõitis väikelennuk vastu mäge ja purunes. Hukkusid kõik lennukis viibinud inimesed, kolm täiskasvanut ja kolm last.
 Belgia kuningas Albert II tegi peaministri kandidaadile Elio Di Rupole vaatamata senistele ebaõnnestumistele ülesandeks jätkata uue valitsuskabineti kokkupanekut.
 Jeemeni president ‘Alī ‘Abdullāh Sāliḩ allkirjastas Saudi Araabia pealinnas Ar-Riyāḑis võimust loobumise leppe, mille kohaselt annab ta ennetähtaegsete valimiste eel võimu üle asepresidendile ja saab vastutasuks täieliku kohtuliku puutumatuse tema ametiaega puudutavate süüdistuste osas.
 Lääne-Aafrika Riikide Majandusühendus teatas, et ei saada oma vaatlejaid Gambia presidendivalimistele, sest riigis puudub "poliitiline keskkond vabade ja õiglaste valimiste läbiviimiseks".
 Nigeeria president Goodluck Jonathan vabastas ametist riigi korruptsioonivastase võitlusega tegeleva majandus- ja rahanduskuritegude komisjoni esimehe Farida Waziri.
 Portugalis algas transporditöötajate 24-tunnine üldstreik, millega lubasid hiljem liituda ka haridus- ja meditsiinitöötajad. Streigiga protesteeritakse kavandatavate eelarvekärbete vastu.
 Saksamaa-Soome telekommunikatsioonifirma Nokia Siemens Networks teatas, et kavatseb kulude kärpimiseks koondada 17 000 töötajat ehk 23% kogu oma personalist.
 Tuneesias astus tagasi peaminister al-Bājī Qā'id al-Sibsī valitsus. Samal päeval astus ametisse peaminister Ḩamādī al-Jibālī valitsuskabinet.
 Türgi peaminister Recep Tayyip Erdoğan vabandas esmakordselt Türgi armee poolt aastatel 1936–1939 korraldatud sõjaliste operatsioonide eest, mille käigus tapeti enam kui 13 000 kurdi.
 Venemaa president Dmitri Medvedev hoiatas, et kui Ameerika Ühendriigid jätkavad vaatamata Venemaa vastuseisule raketitõrjekilbi rajamist Euroopasse, siis ta ei saa välistada Venemaa raketisüsteemide paigutamist Kaliningradi oblastisse ja lahkumist Ameerika Ühendriikidega sõlmitud relvastuse piiramise kokkuleppest New Start.
 Venezuelas jõustus uus hindade piiramise seadus, millega külmutati 18 kaubaartikli hinnad. Seaduse eesmärk on piirata inflatsiooni, mille määr ulatub 2011. aastal tõenäoliselt 27 protsendini.
 Eesti president Toomas Hendrik Ilves võttis vastu Austria suursaadiku Renate Kobleri, Iisraeli suursaadiku Dan Ashbeli, Sri Lanka suursaadiku Oshadhi Jagath Kumara Alahapperuma ja Tšiili suursaadiku Eduardo Tapia Riepeli volikirjad.
 Eesti Tööandjate Keskliit kutsus tagasi oma esindajad Eesti Haigekassa ja Eesti Töötukassa nõukogust, protesteerides sellega valitsuskoalitsiooni kavade vastu liita haige- ja töötukassa reservid riigikassaga.

24. november

 Egiptuse sõjaväevõimud tegid uue valitsuse moodustamise ülesandeks Kamāl al-Janzūrīle.
 Gambias lõppesid presidendivalimised. Valimised võitis 71,5-protsendilise toetusega ametis olev president Yahya Jammeh, kes kindlustas selle tulemusega omale neljanda ametiaja. Valimisi kritiseeriti korduvalt nii opositsiooni kui rahvusvaheliste organisatsioonide poolt.
 Kuubal said pangad õiguse hakata väljastama eraisikutele, väikeettevõtjatele ja farmeritele laene. Uus laenupoliitika jõustub detsembrist.
 Leedu keskpank teatas, et loobub panga Snoras päästmisest ja kavatseb taotleda kohtult selle pankrotti.
 Madagaskari ekspresident Didier Ratsiraka pöördus tagasi kodumaale pärast üheksat aastat elu paguluses Prantsusmaal.
 Saksamaal Metzingeni lähistel toimusid kokkupõrked politsei ja keskkonnakaitsjate vahel kui viimased püüdsid takistada Prantsusmaa tuumajäätmeid vedanud rongi teed. Kui meeleavaldajad ründasid politseinikke ilutulestikurakettide ja värviga, kasutas politsei nende laialiajamiseks veekahureid.
 Trinidadi ja Tobago peaminister Kamla Persad-Bissessar teatas, et politseil õnnestus ära hoida tema vastu kavandatud atentaat. Vahistati 12 inimest, teiste seas mitu sõjaväelast ja politseiametnikku.
 Eestis algasid Balti Assamblee asutamise 20. aastapäeva tähistamise üritused. Hotellis Radisson Blu Hotel Tallinn toimus Balti koostööle pühendatud rahvusvaheline konverents, millele järgnes galakontsert Estonia kontserdisaalis. 
 Eesti Vabariigi Valitsus otsustas oma istungil jätta rahuldamata Eesti Töötukassa nõukogu ettepaneku langetada 2012. aastal töötuskindlustusmakse määrasid.
 Eestis lõpetas Kaitseväe Ühendatud Õppeasutuste Kõrgema Sõjakooli esimene õhuväe ohvitseride põhikursus. Siiani oli kool ette valmistanud vaid maaväe ohvitsere.
 Eestisse saabus kahepäevasele visiidile Bulgaaria haridus-, teadus- ja noorteministeeriumi kõrgetasemeline delegatsioon, eesmärgiks tutvuda Eesti noortepoliitika ja noorsootööga.
 Palamuse vallas avati Kaarepere viadukt.

25. november

 Jaapanis astusid tagasi optikaseadmeid tootva ettevõtte Olympus Corporation kolm juhatuse liiget. Ettevõtet süüdistatakse ulatusliku kahjumi varjamises avalikkuse eest ja arusaamatute maksete tegemises konsultatsioonifirmadele.
 Malis Tombouctou linnas ründas rühm relvastatud isikuid Euroopa turiste. Rünnakus hukkus üks inimene ja kolm inimest, kellest kaks olid Hollandi ja üks Suurbritannia päritolu, võeti pantvangi.
 Marokos toimusid ennetähtaegsed parlamendivalimised. Parima tulemuse saavutas Õigluse ja Arengu Partei, mis sai 395-kohalises parlamendis 107 kohta, paremuselt teiseks jäi Istiqlal 60 kohaga. Valimisaktiivsus oli 45,4 protsenti.
 Rahvusvaheline krediidireitingu agentuur Standard & Poor's alandas Belgia krediidireitingut tasemelt AA+ tasemeni AA, mis tõstab tõenäoliselt Belgia riigile antavate laenude intresse.
 Suurbritannia võimud vahistasid Leedu poolt välja antud rahvusvahelise vahistamiskäsu alusel panga Snoras suuromanikud, Venemaa kodaniku Vladimir Antonovi ja Leedu kodaniku Raimondas Baranauskase. Briti kohus otsustas samal päeval mõlemad kautsjoni vastu vabastada.
 Süüria ei täitnud määratud tähtajaks nõuet lubada riiki Araabia Liiga vaatlejad.
 Valgevene allkirjastas Venemaaga lepingud maagaasi ostmiseks fikseeritud hinnaga perioodil 2012–2014. Ühtlasi omandas Venemaa riiklik gaasifirma Gazprom 50-protsendilise osaluse Valgevene gaasifirmas Beltransgaz, tasudes viimase aktsiate eest 2,5 miljardit USA dollarit.
 Venemaa Föderatsiooninõukogu määras presidendivalimiste toimumise kuupäevaks 4. märtsi 2012.
 Venemaa ja Valgevene liitriigi riigisekretäri ametikohal alustas Pavel Borodini asemel tööd Grigori Rapota.
 Eesti Ametiühingute Keskliit pidas oma kongressi, kus keskliidu juhiks valiti napi häälteenamusega tagasi Harri Taliga. Taliga poolt hääletas 71 delegaati, tema vastaskandidaati Peep Petersoni toetas 65 delegaati.
 Tallinnas Riigikogu hoones toimus Balti Assamblee 30. istungjärk ja Balti Nõukogu 17. istungjärk.
 Eesti Lastekirjanduse Keskuses toimus lasteraamatute konkursi "Põlevpikk" võitjate väljakuulutamine ja autasustamine.

26. november

 Pakistani Hõimualadel sooritasid NATO helikopterid kohaliku aja järgi kell 2 öösel rünnaku Salala kontrollpunktile, mis tõi kaasa 24 Pakistani sõduri hukkumise. Rünnaku tõttu sulges Pakistan piiri Afganistanis asuvatele NATO vägedele varustust toimetavatele konvoidele.
 Togos Atakpamé linna lähistel toimunud bussiõnnetuses hukkus vähemalt kuus inimest, kelle seas olid ka Togo jalgpallikoondise mängijaid.
 Uus-Meremaal toimusid parlamendivalimised. Valimistel saatis edu valitsevat Uus-Meremaa Rahvusparteid, mis kogus 48% valijate toetuse ja sai 121-kohalises parlamendis 60 kohta. Peamine opositsioonierakond Uus-Meremaa Tööpartei kogus 27,1% valijate toetuse ja sai parlamendis 34 kohta. Valimisaktiivsus oli 73,8%.
 Venemaa pealinnas Moskvas toimusid opositsiooniliste poliitiliste liikumiste Õiglane Venemaa ja Demokraatlik Valik korraldatud miitingud; esimesel osales eri hinnangutel 250–700 inimest, teisel 350–500 inimest. 
 Eestis tähistati kodanikupäeva. Narva Muuseumis toimus selle puhul Kultuuriministeeriumi ning Politsei- ja Piirivalveameti korraldatud kodakondsustseremoonia, kus osales ka XII Riigikogu aseesimees Laine Randjärv.
 Tallinna Kaarli kirikus toimusid Eesti Vabariigi Ülemnõukogu ja VII Riigikogu esimehe Ülo Nugise matused. 
 Erakonna Eestimaa Rohelised üldkogul valiti erakonnale uus juhatus. Esmakordselt valiti erakonnale ka esimees, kelleks sai Terviselehe väljaandja Aleksander Laane.
 Eesti Suusaliidu juhatus kinnitas liidu uueks peasekretäriks Margus Hernitsa, kes asub oma kohustusi täitma 28. novembrist.

27. november

 Araabia Liiga välisministrid kehtestasid Kairos toimunud kohtumisel Süüria vastu majandussanktsioonid, mis näevad muuhulgas ette tehingute lõpetamise Süüria keskpangaga, rahastuse külmutamise ühisprojektidele Süüriaga, sissesõidu keelu kõrgematele Süüria riigiametnikele ja Süüria valitsuse varade külmutamise.
 Iraani parlament otsustas piirata diplomaatilisi suhteid Suurbritanniaga, taandades need asjuri tasemele. 
 Jeemeni asepresident ‘Abd ar-Raḩman Manşūr al-Hādī tegi Muḩammad Bāsindwah'le ülesandeks moodustada uus valitsus.
 Lõuna-Osseetias toimus presidendivalimiste teine voor, mille võitis opositsiooni kandidaat Alla Džiojeva.
 Venemaa võimupartei Ühtne Venemaa kongress kinnitas ametlikult oma presidendikandidaadiks 2012. aasta presidendivalimistel Vladimir Putini.
 Eesti peaminister Andrus Ansip alustas koos teda saatva äridelegatsiooniga neli päeva kestvat ametlikku visiiti Türkmenistanis.

28. november

 Ameerika Ühendriikides Washingtonis toimus Euroopa Liidu ja Ameerika Ühendriikide tippkohtumine, mille raames kohtusid president Barack Obamaga mitmed Euroopa Liidu kõrged ametnikud eesotsas Euroopa Komisjoni presidendi José Manuel Durão Barrosoga.
 Belgias Brüsselis anti üle Euroopa Liidu kirjandusauhinnad.
 Belgias Brüsselis toimus Euroopa Liidu haridusministrite kohtumine, millel osales ka Eesti haridus- ja teadusminister Jaak Aaviksoo.
 Egiptuses algasid parlamendivalimised.
 Guyanas toimusid parlamendi- ja presidendivalimised. Valimistel saatis edu valitsevat Progressiivset Rahvaparteid, mis kogus 48,6 protsendi valijate toetuse ja sai 32 kohta 65-liikmelises parlamendis. Selle juhist Donald Ramotarist sai uus president. Valimisaktiivsus oli 72,9 protsenti. 
 Keenia kohus väljastas Sudaani presidendi ‘Umar Ḩasan Aḩmad al-Bashīri vahistamiskäsu. Vastusena andsid Sudaani võimud Keenia suursaadikule 72-tunnise tähtaja riigist lahkumiseks ja kutsusid tagasi oma suursaadiku Keenias.
 Kongo Demokraatlikus Vabariigis toimusid parlamendi- ja presidendivalimised.
 Kuveidis rahuldas emiir Şabāḩ IV al-Aḩmad al-Jābir aş-Şabāḩ peaminister Nāşir Muḩammad al-Aḩmad aş-Şabāḩi tagasiastumispalve, kuid palus tal jätkata valitsusjuhi kohustuste täitmist kuni uue valitsuse moodustamiseni.
 Saint Lucial toimunud parlamendivalimistel võitis Saint Lucia Tööpartei 51 protsenti antud häälest ja sai 10 kohta 17-liikmelises parlamendis. Valimisaktiivsus oli 56,3%.
 Venemaal sai teatavaks, et Moskva linna valimiskomisjonid jätsid valimisnimekirjadesse kandmata Moskva ühiselamutesse registreeritud üliõpilased, muutes niiviisi võimatuks nende osalemise 4. detsembri parlamendivalimistel.
 Eestis Tallinnas alustasid Sotsiaaldemokraatliku Erakonna ja Vene Erakonna Eestis juhid koostööläbirääkimisi, mille tulemusena ei ole pikemas perspektiivis välistatud ka erakondade liitumine.

29. november

 Ameerika Ühendriikide ühe juhtiva lennufirma American Airlines emaettevõte AMR Corporation esitas kohtule pankrotikaitse taotluse ning teatas ka lennufirma tegevjuhi Gerard Arpey tagasiastumisest.
 Belgias Brüsselis toimus euroala rahandusministrite kohtumine, kus otsustati Kreekale välja maksta 8 miljardi euro suurune laenumakse.
 Hondurase parlament andis sõjaväele õiguse täita politsei kohustusi, lubades neil kahtlustatavaid kinni pidada ja läbi otsida. Uus meede peaks aitama võidelda kuritegevuse ülikõrge tasemega riigis.
 Iraani pealinnas Teheranis ründasid meeleavaldajad Suurbritannia saatkonda, peksid sisse selle aknad ning võtsid mahja ja põletasid Suurbritannia lipu. Meeleavaldusel protesteeriti Suurbritannia Iraani-vastaste majandussanktsioonide vastu.
 Lõuna-Osseetia ülemkohus tühistas pühapäevaste presidendivalimiste tulemused, süüdistades võiduka kandidaadi Alla Džiojeva pooldajaid valimisrikkumiste toimepanekus ja valimiskomisjonide töö mõjutamises.
 Malaisia parlament võttis vastu seaduse, millega keelustati riigis tänavameeleavaldused.
 Marokos vannutati ametisse peaminister Abdelilah Benkirane valitsus.
 Norras avalikustati kohtupsühhiaatrite raport, mille kohaselt tuleks 22. juulil massimõrva korraldanud Anders Behring Breivik tunnistada süüdimatuks.
 Pakistan teatas oma kavatsusest boikoteerida Saksamaal Bonnis toimuvat konverentsi Afganistani tuleviku küsimustes, protesteerides nii 26. novembril aset leidnud NATO õhurünnaku vastu, milles hukkus 24 Pakistani sõdurit.
 Eestisse saabus kolmepäevasele visiidile Moldova noorte- ja spordiminister Ion Cebanu.
 Tallinnas toimunud pidulikul tseremoonial kuulutati välja Aadu Luukase missioonipreemia laureaadid. Preemia pälvisid ühiskonnateadlane Marju Lauristin ja teoloog Toomas Paul.

30. november

 Ameerika Ühendriikide riigisekretär Hillary Clinton alustas visiiti Birmas, olles esimene kõrge USA valitsusametnik viimase 50 aasta kestel, kes Birmat ametlikult külastab.
 Belgias Brüsselis toimus Euroopa Liidu majandus- ja rahandusministrite nõukogu (ECOFIN) kohtumine.
 Elevandiluuranniku endine president Laurent Gbagbo toimetati Hollandisse Haagi Rahvusvahelise Kriminaalkohtu ette, kus talle esitati neli süüdistust inimsusvastastes kuritegudes.
 Euroopa Komisjon esitas ettepaneku Euroopa Merendus- ja Kalandusfondi loomiseks.
 Kuveidi emiir Şabāḩ IV al-Aḩmad al-Jābir aş-Şabāḩ nimetas riigi uueks peaministriks senise asepeaministri ja kaitseministri Jābir al-Mubārak al-Ḩamad aş-Şabāḩi.
 Läti valitsus ostis firmalt Baltijas aviācijas sistēmas välja osaluse lennuettevõttes airBaltic, saades 99,8 protsendi lennuettevõte aktsiate omanikuks.
 Saint Lucia peaministrina vannutati ametisse Kenny Anthony.
 Suurbritannias algas avaliku sektori töötajate üldstreik, et avaldada meelt pensioniea tõstmise ja pensionimaksete omaosaluse suurendamise vastu.
 Suurbritannia teatas, et vähendab seoses eelmisel päeval Teheranis toimunud rünnakuga oma diplomaatide arvu Iraanis ja sulgeb Iraani saatkonna Londonis, saates riigist välja kõik Iraani diplomaadid. Saatkonna sulgemisest Iraanis teatasid ka Norra võimud.
 Türgi kehtestas Süüria vastu laiaulatuslikud majandus- ja rahandussanktsioonid.
 Türgis İstanbulis Topkapı palees avas 36-aastane Liibüa kodanik tule turistibussi ja turvameeste pihta, haavates kahte inimest. Türgi politsei lasi tulistaja erioperatsiooni käigus maha.
 Valgevene ülemkohus tunnistas 11. aprillil Minski metroos inimohvritega lõppenud plahvatuste korraldajad Dmitri Konovalovi ja Vladislav Kovaljovi süüdi ning mõistis nad surma mahalaskmise läbi.
 Eesti põllumajandusminister Helir-Valdor Seeder viibis ühepäevasel ametlikul visiidil Lätis, kohtudes peaminister Valdis Dombrovskise ja põllumajandusminister Laimdota Straujumaga.
 Haridus- ja teadusministeeriumi planeerimise asekantslerina alustas tööd Kadri Maasik.
 Kultuuriministeerium kuulutas välja aasta kodaniku, kelleks sai jalgpallur Konstantin Vassiljev.
 Maksu- ja Tolliameti peadirektor Enriko Aav teatas, et lahkub ametist veel enne 2011. aasta lõppu.
 Rooma Klubi Eesti haru valis oma uueks presidendiks Andres Tarandi.
Voldemar Panso nimelise auhinna pälvis teatriüliõpilane Diana Leesalu.

 2011-11

br:2011#Du